Il-Prim Ministru Joseph Muscat jammetta li l-affarijiet dwar il-Programm ta’ Ċittadinanza b’Investiment setgħu saru aħjar min-naħa tal-Gvern. Iżda waqt li jemmen li dan il-programm se jkun suċċess, Dr Muscat qal li jemmen ukoll li l-Gvern u l-Oppożizzjoni jaslu għall-kunsens jekk ikun hemm rieda tajba. Dr Muscat qal li bħala Gvern lest jerfa’ r-respopnsabbilità, waqt li huwa lest li jasal mal-Oppożizzjoni. Il-PM sostna li l-Programm ta’ Ċittadinanza b’Investiment se jattira talent kbir lejn pajjiżna. Malta ma tistax toqgħod tistenna lill-Ewropa, imma trid torbot l-ekonomija tagħha mal-ekonomija globali. Għalhekk qal il-Prim Ministru, pajjiżna jrid imur lil hinn mill-Ewropa. Dwar l-immigrazzjoni, Dr Muscat qal li l-Gvern mhux jgħid li sab soluzzjoni ta’ kollox. Iżda l-Gvern għamel pass ‘il quddiem fejn irnexxielu jiġbor madwaru nofs il-pajjiżi ewropej li qed jappoġġjaw lil Malta. ”Issa hemm pjan ta’ azzjoni konkret ta’ dak li għandu xi jsir”, qal Dr Muscat, li żied jgħid li issa wara li l-Kummissjoni Ewropea qalet li qed taqbel ma Malta, wasal il-mument li mill-kliem tgħaddi ghall-fatti. Dr Muscat semma ukoll li meta f’April fi Brussell jiltaqa’ s-summit bejn l-Afrika u l-Unjoni Ewropea, il-kwistjoni tal-immigrazzjoni tkun waħda minn dawk ewlenin fuq l-aġenda. Dwar l-għaxar miljun fondi aktar li Malta ġabet mill-Unjoni Ewropea, Dr Muscat qal li jekk l-Ewropa tat il-flus biex tagħlaq ħalq pajjiżna, sejra żball. Waqt li huwa pass tajjeb, il-Prim Ministru qal li il-flus mhux se jsolvu l-problema imma huma parti mis-soluzzjoni. Il-Prim Ministru tkellem ukoll dwar il-proġett tar-roħs fil-kontijiet tad-dawl u ilma, u qal li kollox jinsab ”on track.” Dr Muscat qal li huwa konvint li f’Marzu li ġej in-nies se jirċievu kontijiet bil-prezz tad-dawl 25 fil-mija irħas u dak tal-ilma, ħamsa fil-mija irħas. Dr Muscat żied jgħid li l-Gvern se jneħħi d-diskirminazzjoni bejn Maltin u barranin ta’ kemm iħallsu għad-dawl u ilma. Qal li l-Gvern sab soluzzjioni u din se tiġi implimentati u għalhekk ċittadini tal-Unjoni Ewropeja li jgħixu Malta se jkunu ttrattati bħall-Maltin. Dwar il-problema traffiku l-Gvern se jkun qed jahdem fuq progetti infrastrutturali fil-Kappara u ħdejn iċ-ċimiterju tal-Addolorata, qal Dr Muscat. Tkellem ukoll dwar l-ambejnt, u qal li bħala Prim Ministru jilqa’ s-sehem tas-soċjetà ċivili li ssemma’ leħinha, kif għamlet is-Sibt fil-Belt. Qal li l-Gvern qed jaħdem b’mod trasparenti b’azzjonijiet kontra l-illegalitajiet kollha ikunu ta’ min ikunu. Finalment tkellem dwar l-istatistika li ħarġet fil-jiem li għaddew li wriet li n-numru ta’ persuni b’impjieg qed jiżdiedu. Dr Muscat qal li fl-istess waqt qed iżomm f’moħħu r-realtà li hawn nies li għadhom ma sabux impjieg u mhux se jkun sodisfatt sakemm isib xogħol għal kulħadd. Servizz: Brandon Pisani